โรงรับจำนำยุคดิจิทัล ชูจุดแข็งประเมินราคาออนไลน์
แคชเอ็กซ์เพรส เดินหน้าสร้างแบรนด์โรงรับจำนำยุคดิจิทัล ชูจุดแข็งโรงรับจำนำที่มีการรับประเมินราคาทรัพย์สินทางออนไลน์ คาดลูกค้าไม่ต่ำกว่า 15-20% ต่อปี
9 มิ.ย. 2562

แคชเอ็กซ์เพรส เดินหน้าสร้างแบรนด์โรงรับจำนำยุคดิจิทัล ชูจุดแข็งโรงรับจำนำที่มีการรับประเมินราคาทรัพย์สินทางออนไลน์ คาดลูกค้าไม่ต่ำกว่า 15-20% ต่อปี
น.ส.ปรียาพร ตั้งเลิศสัมพันธ์ ผู้บริหารและทายาทรุ่นที่ 3 โรงรับจำนำ แคชเอ็กซ์เพรส (Cash Express)หนึ่งในโรงรับจำนำที่มีสาขามากที่สุดในกรุงเทพฯ และปริมณฑล เปิดเผยว่า ภายหลังจากโรงรับจำนำได้ดำเนินกิจการมากว่า 30 ปี จึงได้ตัดสินใจปรับโฉมใหม่เมื่อปีที่ผ่านมาโดยใช้ชื่อว่า แคชเอ็กซ์เพรส จากเดิมที่ใช้ชื่อตามสถานที่ที่ตั้ง และเปลี่ยนรูปลักษณ์ใหม่ให้ทันสมัย รวมทั้งนำระบบคอมพิวเตอร์มาใช้เกือบทุกส่วน โดยทิ้งรูปแบบเดิมอย่างสิ้นเชิง ไม่ว่าจะเป็นการปั้มนิ้วมือ ลูกกรง และบุคลากร
“โรงรับจำนำ แคชเอ็กซ์เพรส ใช้การสแกนลายนิ้วมือแทนการพิมพ์ลายนิ้วมือด้วยหมึกพิมพ์สีดำ นอกจากนี้อาคารสีทึมๆ ก็เปลี่ยนมาใช้สีสัน ใช้กระจกแทนลูกกรง และมีความทันสมัยด้วยการนำระบบคอมพิวเตอร์มาช่วยบริหารจัดการและเก็บข้อมูล จึงมีความปลอดภัย ลดปัญหาทรัพย์สินสูญหาย ที่สำคัญยังโปร่งใสสามารถตรวจสอบได้ทั้งอัตราดอกเบี้ยและระยะเวลาจำนำ “ น.ส. ปรียาพร กล่าว
นอกจากนั้น แคชเอ็กซ์เพรสยังเป็นโรงรับจำนำแห่งแรกที่มีการรับประเมินราคาสินทรัพย์ทางออนไลน์ตลอด 24 ชั่วโมง เพื่ออำนวยความสะดวกให้ลูกค้าก่อนการเดินทางมาที่โรงรับจำนำ และสามารถประเมินราคามูลค่าสินค้าได้อย่างสมราคาและมีมูลค่าตามราคาความต้องการของตลาด
ปัจจุบัน มีผู้เข้ามาใช้บริการหลากหลายมากขึ้น โดยเราจะขยายสู่กลุ่มคนทำงานทั่วไป กลุ่มนักธุรกิจ และผู้ค้าออนไลน์ ที่ต้องการนำเงินทุนไปหมุนเวียน สามารถนำทรัพย์สินมาเปลี่ยนเป็นทุนเพื่อให้ธุรกิจดำเนินต่อไปได้ ซึ่งสะดวกและรวดเร็วกว่าไปขอสินเชื่อจากสถาบันการเงิน โดยคาดว่าจะมีจำนวนใช้บริการเพิ่มขึ้น 10-15% ต่อปี โดยทรัพย์สินที่นิยมนำมาจำนำ ได้แก่ ทอง เพชร นาฬิกาหรู และกระเป๋าแบรนด์เนมต่างๆ
ทั้งนี้จากรายงานประจำปีของสำนักงานธนานุเคราะห์ พบว่า ปี 2560 มีคนเข้าใช้บริการ 1.22 ล้านคนและปี 2561 มีคนเข้าใช้บริการ 1.31 ล้านคน ซึ่งถ้าเทียบกับจำนวนผู้ขอสินเชื่อส่วนบุคคล จากข้อมูลของธนาคารแห่งประเทศไทย (ธปท.) จำนวนบัญชีผู้ขอสินเชื่อจากธนาคารพาณิชย์มี 2.5 ล้านบัญชีเท่ากับว่า ตัวเลขผู้ใช้บริการโรงรับจำนำ คิดเป็นถึงครึ่งหนึ่งของผู้ขอสินเชื่อส่วนบุคคลจากธนาคารพาณิชย์
ปัจจุบันโรงรับจำนำแคช เอ็กซ์เพรส มีสาขา 11 สาขา ได้แก่ 1. ไท้เส็งหลี(หัวลำโพง) 2. ประตูน้ำ 3.อุดมสุข 4. ลาดกระบัง-อ่อนนุช 5. วัชรพล 6. คู้บอน 7. กรุงเทพนนท์ 8.ติวานนท์ 9. ประชานนทบุรี(ถนนพิบูลสงคราม) 10. เมืองทองนนทบุรีและ 11. รังสิต-เลียบคลอง 3 โดยคาดว่าจะทำการปรับโฉมเสร็จทุกสาขาภายในสิ้นปีนี้ และนอกจากสาขาที่มีอยู่แล้ว ลูกค้ายังสามารถติดต่อผ่านทางเว็บไซต์ เฟซบุ๊ก และไลน์